Выставачнай зале “Духаўскі круглік” сёлета споўнілася 10 гадоў. Цэнтр культуры “Віцебск” і дырэкцыя фестывалю выпусцілі да юбілею каталог “Духаўскі круглік”: Ад князя Альгерда да “Славянскага базару ў Віцебску”. Па прэзентацыі журналісты змаглі ацаніць як імклівае развіццё самога “…Кругліка” — па сутнасці, музея, які штогод папаўняецца новымі экспанатамі, так і афармленне новай кніжкі. Яркая, з мноствам фотаілюстрацый, на дзвюх мовах — рускай і англійскай, яна ўтрымлівае “сакрэтныя” старонкі. Знешне падобныя да астатніх, яны згорнуты ўнутр. Калі ж разгортваюцца, дык павялічваюць друкаваную плошчу ўдвая. А галоўнае — даюць магчымасць без аніякіх перашкод і памяншэння памераў размясціць вялікія гарызантальныя фота. Аўтарам праекта выступіў Аркадзь Шульман, які пасля заўчаснай смерці брата працягнуў яго справу і апошнія 13 гадоў узначальвае фестывальны прэс-цэнтр.